นายกรัฐมนตรี พอใจผลการประชุมเวทีข้อริเริ่มสายแถบและเส้นทาง ที่เกิดความเชื่อมโยงระหว่างกันในทุกมิติ
นายกรัฐมนตรี พอใจผลการประชุมเวทีข้อริเริ่มสายแถบและเส้นทาง ที่เกิดความเชื่อมโยงระหว่างกันในทุกมิติ พร้อมเตรียมผลักดัน การค้าระหว่างกันให้ได้ 140,000 พันล้านดอลลาร์สหรัฐ ภายในปี 2564         พลเอก ประยุทธ์ จันทร์โอชา นายกรัฐมนตรี กล่าวถึงผลสำเร็จของการประชุมยุทธศาสตร์ข้อริเริ่มสายแถบและเส้นทาง (Belt and Road Initiative-BRI/ One Belt, One Road) ที่กรุงปักกิ่ง สาธารณรัฐประชาชนจีน ว่า BRI เป็นนโยบายเชิงยุทธศาสตร์ของจีน เพื่อส่งเสริมความเชื่อมโยง ระหว่างภูมิภาคเอเชีย ยุโรปและแอฟริกา ยึดแนวทางเศรษฐกิจสายใหม เพื่อส่งเสริมเศรษฐกิจให้มีความยั่งยืน ผ่านการค้าการลงทุน และโครงสร้างความเชื่อมโยงต่างๆ นำไปสู่การขยายตัวทางเศรษฐกิจของจีนและภูมิภาค ที่ทุกประเทศสมาชิกก็จะได้รับประโยชน์จากเส้นทางสายนี้ด้วย โดยในปี 2561 ที่ผ่านมามีมูลค่าทางการค้าระหว่างกัน 936 พันล้านดอลลาร์สหรัฐ เพิ่มขึ้นร้อยละ 9.1 จากปี 2560 และมีการลงทุนร่วมกันมากกว่า 28 พันล้านดอลลาร์สหรัฐ แต่สิ่งที่ต้องการจะผลักดัน คือ เน้นย้ำบทบาทของไทยในฐานะประธานอาเซียน ในการส่งเสริมความเชื่อมโยงในทุกมิติ ผ่านอนุภูมิภาคและภูมิภาค บนพื้นฐานของความไว้เนื้อเชื่อใจกัน คือ ความโปร่งใสเปิดกว้าง และครอบคลุมทุกภาคส่วน ด้วยการเคารพกฎหมายระหว่างประเทศ ขยายความร่วมมือนโยบายไทยแลนด์ 4.0 ให้เกิดความเชื่อมโยง โดยขณะนี้ไทยมีเขตพัฒนาเศรษฐกิจพิเศษภาคตะวันออก หรือ eec เพื่อเชื่อมต่อระเบียงเศรษฐกิจในภูมิภาค และต้องการยกระดับประเทศไทย ให้เป็นศูนย์กลางของโลจิสติกส์ การคมนาคมขนส่งของอาเซียน       ตลอดจนผลักดันให้จีนใช้ประโยชน์จาก ACMECS เพื่อเชื่อมโยงจีน และอาเซียน ส่งเสริมความเชื่อมโยงอย่างไร้รอยต่อ ระหว่างกรอบความร่วมมือมณฑลกวางตุ้ง-ฮ่องกง-มาเก๊า และกรอบความร่วมมือพื้นที่สามเหลี่ยมลุ่มแม่น้ำจูเจียง กับ EEC โดยหลังจากสิ้นการประชุม จะมีแถลงการณ์ร่วมกันระหว่างผู้นำประเทศที่อยู่ในเส้นทางสายไหม ในการส่งเสริมความเชื่อมโยงในทุกมิติ มีนโยบายการพัฒนาร่วมกัน มีความร่วมมือระหว่างกันให้เป็นรูปธรรม โดยเฉพาะด้านเศรษฐกิจ ให้แน่นแฟ้นยิ่งขึ้น พร้อมกำหนดทิศทางความร่วมมือภายใต้กรอบ BRI ใน 5 มิติ ได้แก่ ความเชื่อมโยงนโยบาย / โครงสร้างพื้นฐานทุกมิติ มุ่งเน้นโครงสร้างพื้นฐานคุณภาพสูงและเป็นมิตรกับสิ่งแวดล้อม /ส่งเสริมการพัฒนาที่ยั่งยืน /เสริมสร้างความเข้มแข็งของความร่วมมือให้ปฏิบัติได้จริงและมีผลลัพธ์ที่เป็นรูปธรรม และ การพัฒนาการแลกเปลี่ยนระดับประชาชน        ทั้งนี้ผู้นำที่มีการหารือต่างพอใจที่ในช่วง 5 ปีที่ผ่านมาทุกประเทศมีความสัมพันธ์ ดีที่สุด เพราะมีความร่วมมือด้านต่างๆ เกิดขึ้นหลายอย่าง ไม่ว่าจะเป็นรถไฟ การลงทุนในประเทศ EEC พร้อมตั้งเป้าหมายทางการค้าระหว่างกันให้ได้ 140,000 ล้านดอลลาร์สหรัฐในปี 2564 และได้เน้นย้ำ ถึงบทบาทของไทยในฐานะประธานอาเซียนในปีนี้ คือ ร่วมมือ ร่วมใจ ก้าวไกล ยั่งยืน         นายกรัฐมนตรี เห็นว่า ขณะนี้โลกเปลี่ยนไปแล้ว เราไม่สามารถอยู่คนเดียวได้ จึงต้องปรับตัวทำให้ดีที่สุดให้เกิดความโปร่งใส เป็นธรรม บนพื้นฐานของ 3Ms ของอาเซียน คือ ความไว้เนื้อเชื่อใจ ลดความหวาดระแวง และผลประโยชน์ที่เป็นธรรม